ചാവക്കാട് നഗരസഭയില് ശുചീകരണ യജ്ഞം നടത്തി ആസാദി കാ അമൃത് മഹോത്സവ് ആഘോഷങ്ങളുടെ ഭാഗമായി ഗാന്ധിജയന്തി ദിനത്തോടനുബന്ധിച്ച് ചാവക്കാട് നഗരസഭ ശുചീകരണ യജ്ഞം സംഘടിപ്പിച്ചു. രാവിലെ 7 മണിക്ക് നഗരസഭ ഓഫീസ് അങ്കണത്തില് നടന്ന ചടങ്ങ് എന് കെ അക്ബര് എംഎല്എ ഉദ്ഘാടനം ചെയ്തു. തുടര്ന്ന് വഞ്ചിക്കടവ് റോഡില് നിന്ന് ആരംഭിച്ച ശുചീകരണ പ്രവര്ത്തനങ്ങള്ക്ക് എംഎല്എ തുടക്കം കുറിച്ചു. മാലിന്യ ശേഖരണവുമായി ബന്ധപ്പെട്ട് പ്രവര്ത്തിക്കുന്നവരെ ആദരിക്കുന്നതിന്റെ ഭാഗമായി നഗരസഭയില് പ്ലാസ്റ്റിക് ബോട്ടിലുകള് ശേഖരിക്കാന് എത്തുന്ന അതിഥി തൊഴിലാളിയെ പൊന്നാട അണിയിച്ചു ഉപഹാരം നല്കി ചാവക്കാട് നഗരസഭ ചെയര്പേഴ്സണ് ഷീജ പ്രശാന്ത് ആദരിച്ചു. പ്രകൃതിക്കും ജലാശയത്തിനും ഭീഷണി സൃഷ്ടിക്കുന്ന ഇത്തരം പ്ലാസ്റ്റിക് ബോട്ടിലുകള് മഴ വെള്ളത്തിലൂടെ ഒഴുകി ജലാശയത്തില് എത്തുന്നത് തടയാന് ഇത്തരം ആളുകളുടെ പ്രവര്ത്തനം സഹായകരമാണെന്ന് ചെയര്പേഴ്സണ് പറഞ്ഞു. നഗരസഭ ചെയര്പേഴ്സണ് ഷീജ പ്രശാന്ത് അധ്യക്ഷത വഹിച്ച ചടങ്ങില് വൈസ് ചെയര്മാന് കെ കെ മുബാറക്, ആരോഗ്യകാര്യ സ്ഥിരം സമിതി ചെയര്പേഴ്സണ് ബുഷറ ലത്തീഫ്, സ്ഥിരം സമിതി അധ്യക്ഷരായ ഷാഹിന സലീം, പി എസ് അബ്ദുള് റഷീദ്, എ വി മുഹമ്മദ് അന്വര്, പ്രസന്ന രണദിവെ, കൗണ്സിലര്മാരായ എം ആര് രാധാകൃഷ്ണന്, കെ വി സത്താര്, ഹെല്ത്ത് ഇന്സ്പെക്ടര് എം ഷെമീര് എന്നിവര് പങ്കെടുത്തു. വിവിധ രാഷ്ട്രീയ സംഘടന പ്രതിനിധികള്, സന്നദ്ധ സംഘടന അംഗങ്ങള്, വിദ്യാര്ത്ഥികള്, നഗരസഭ കൗണ്സിലര്മാര്, നഗരസഭ ആരോഗ്യ വിഭാഗം ജീവനക്കാര് തുടങ്ങിയവര് ശുചീകരണ പ്രവര്ത്തനങ്ങളില് പങ്കാളികളായി. The post ചാവക്കാട് നഗരസഭയില് ശുചീകരണ യജ്ഞം നടത്തി first appeared on MalayalamExpressOnline.